ORDE do 8 de abril de 2009 sobre aprobación definitiva do Plan Xeral de Ordenación Municipal do Concello de Paderne (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 29/04/2009

O Concello de Paderne remite o documento do Plan Xeral de Ordenación Municipal para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. Na actualidade no Concello de Paderne están en vigor unhas normas subsidiarias de planeamento que foron aprobadas definitivamente o 10-7-1986. O 15-4-2008 o concello aprobou definitivamente o Plan especial de dotación e rexeneración do bordo litoral.
2. O 17-11-2004 emitiuse informe previo á aprobación inicial, de acordo co previsto no artigo 85.1º da Lei 9/2002, de ordenación urbanística e protección do medio rural de Galicia.
3. O Concello de Paderne aprobou inicialmente o plan o día 2-8-2005, someténdoo a información pública e solicitando os informes sectoriais correspondentes.
4. O Concello de Paderne aprobou provisionalmente o plan o 29-10-2007, logo dos informes emitidos polos servizos xurídico e técnico. Posteriormente, o Pleno do concello aprobou unha serie de correccións ao plan (acordos plenarios de 4-12-2007, 15-4-2008, 3-6-2008 e 8-9-2008).
5. A Dirección Xeral de Desenvolvemento Sostible (Consellería de Medio Ambiente e Desenvolvemento Sostible) resolveu o 13-3-2008 declarar a inviabilidade do sometemento do Plan Xeral de Ordenación Municipal do Concello de Paderne aos trámites previstos no artigo 7 da Lei 9/2006 sobre avaliación dos efectos de determinados plans e programas no ambiente.
6. Esta consellería mediante Orde do 5-12-2008 acordou, de conformidade co disposto no artigo 85.5º b) da LOUG, non outorgar a aprobación definitiva do Plan Xeral de Ordenación Municipal do Concello de Paderne; deben introducirse as modificacións necesarias para corrixir as deficiencias que nela se establecían, así como as sinaladas no informe emitido o 3-12-2008 pola Dirección Xeral de Ordenación do Territorio e Urbanismo en virtude da Lei 22/1988 de costas.
7. O Pleno do Concello de Paderne adoptou o acordo de aprobación do documento do Plan Xeral de Ordenación Municipal que completa a anterior orde desta consellería o día 24-3-2009.
II. Consideracións e fundamentos.
De conformidade co artigo 89 da LOUG e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
A Dirección Xeral de Ordenación do Territorio e Urbanismo eleva o 8-4-2009 un informe, que se subscribe integramente, no cal se fan as seguintes consideracións a respecto da aprobación definitiva do Plan Xeral de Ordenación Municipal do Concello de Paderne:
1. Para o cumprimento da Orde do 5-12-2008, o Concello de Paderne presenta un Plan Xeral de Ordenación Municipal en que aparecen corrixidas as deficiencias sinaladas nela.
2. Non obstante, e ante a imprecisión gráfica que impide verificar a situación exacta da depuradora prevista na Ponte do Porco respecto da liña de ribeira do mar, sinálase que esta depuradora deberá cumprir o disposto no artigo 44.6º da Lei 22/1988, de costas, e sitúase fóra dos primeiros 20 metros da zona de servidume de protección.
III. Resolución.
Con base no antedito,
RESOLVO:
Primeiro.-Outorgar a aprobación definitiva, de conformidade cos fundamentos anteriores, ao Plan Xeral de Ordenación Municipal do Concello de Paderne, de acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia.
Segundo.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan.
Terceiro.-Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 8 de abril de 2009.
María José Caride Estévez
Conselleira de Política Territorial, Obras Públicas
e Transportes